รัฐบาลไทย-ข่าวทำเนียบรัฐบาล-รมต. สธ.-ยธ. ปล่อยขบวนรถขนย้ายยาเสพติดของกลาง ตามปฏิบัติการ Set Zero เดินหน้ากำจัดให้สิ้นยาเสพติด จาก อย. 340 ตัน เตรียมเผาทำลายพรุ่งนี้ ที่นิคมอุตสาหกรรมบางปู จ.สมุทรปราการ
วันจันทร์ที่ 25 ธันวาคม 2566
รมต. สธ.-ยธ. ปล่อยขบวนรถขนย้ายยาเสพติดของกลาง ตามปฏิบัติการ Set Zero เดินหน้ากําจัดให้สิ้นยาเสพติด จาก อย. 340 ตัน เตรียมเผาทําลายพรุ่งนี้ ที่นิคมอุตสาหกรรมบางปู จ.สมุทรปราการ
รัฐมนตรีว่าการกระทรวงสาธารณสุข และรัฐมนตรีว่าการกระทรวงยุติธรรม เป็นประธานพิธีปล่อยขบวนรถขนย้ายยาเสพติดของกลางจากกระทรวงสาธารณสุข จังหวัดนนทบุรี ไปยัง นิคมอุตสาหกรรมบางปู จังหวัดสมุทรปราการ ตามปฏิบัติการ Set Zero
รัฐมนตรีว่าการกระทรวงสาธารณสุข และรัฐมนตรีว่าการกระทรวงยุติธรรมเป็นประธานพิธีปล่อยขบวนรถขนย้ายยาเสพติดของกลางจากกระทรวงสาธารณสุข จังหวัดนนทบุรี ไปยัง นิคมอุตสาหกรรมบางปู จังหวัดสมุทรปราการ ตามปฏิบัติการSet Zero เผาทําลายยาเสพติด ซึ่งในครั้งนี้เป็นการทําลายยาเสพติดของกลางจํานวน 340 ตัน ซึ่งมากที่สุดเท่าที่เคยมีการเผาทําลายมา เพื่อเตรียมเผาทําลายในวันพรุ่งนี้ ซึ่งจะมีพิธีเปิดการเผาทําลายอย่างเป็นทางการ ในวันที่ 26 ธันวาคม 2566 ณ นิคมอุตสาหกรรมบางปู จังหวัดสมุทรปราการ เพื่อ Set Zero ยาเสพติดของกลาง ย้ํามีระบบรักษาความปลอดภัยเข้มงวดตลอดเส้นทาง และเพื่อเป็นการประชาสัมพันธ์กิจกรรม ขอเชิญชวนติด Hashtag #ปฏิบัติการ SET ZERO เดินหน้ากําจัดให้สิ้นยาเสพติด
วันนี้ (25 ธันวาคม 2566) ที่กระทรวงสาธารณสุข จ.นนทบุรี นพ.ชลน่าน ศรีแก้ว รัฐมนตรีว่าการกระทรวงสาธารณสุข พร้อมด้วย พันตํารวจเอกทวี สอดส่อง รัฐมนตรีว่าการกระทรวงยุติธรรม เป็นประธานพิธีปล่อยขบวนรถขนย้ายยาเสพติดของกลาง ในการเผาทําลายเผายาเสพติดของกลางครั้งที่ 57โดยมี พญ.นวลสกุล บํารุงพงษ์ คณะที่ปรึกษารัฐมนตรีว่าการกระทรวงสาธารณสุข นพ.โอภาส การย์กวินพงศ์ ปลัดกระทรวงสาธารณสุข นพ.ณรงค์ อภิกุลวณิชรักษาราชการแทนเลขาธิการคณะกรรมการอาหารและยา (อย.) ผู้บริหารจากกองบัญชาการตํารวจปราบปรามยาเสพติด(บช.ปส.) สํานักงานคณะกรรมการป้องกันและปราบปรามยาเสพติด (ป.ป.ส.) และภาคส่วนที่เกี่ยวข้องเข้าร่วม
นพ.ชลน่าน กล่าวว่า นายเศรษฐา ทวีสิน นายกรัฐมนตรีและรัฐมนตรีว่าการกระทรวงการคลัง มีนโยบายในการลดและแก้ไขปัญหายาเสพติดให้ได้อย่างเป็นรูปธรรม โดยให้ความสําคัญทั้งการปราบปรามยาเสพติด และการบําบัดรักษาฟื้นฟูผู้ติดยาเสพติด ด้วยหลักการเปลี่ยนผู้เสพเป็นผู้ป่วย ซึ่งในส่วนของการปราบปรามยาเสพติดนั้น ปัจจุบันเมื่อพิสูจน์ของกลางได้ว่าเป็นสารเสพติด สามารถเผาทําลายได้โดยไม่ต้องรอสิ้นสุดคดี ประกอบกับที่ผ่านมามีการเก็บยาเสพติดของกลางในคลังจํานวนมาก กระทรวงสาธารณสุขและกระทรวงยุติธรรมจึงประสานหารือในการเผาทําลายยาเสพติดล็อตใหญ่ เพื่อSet Zero ยาเสพติดของกลางทั้งหมด โดยมีการตั้งคณะทํางานเผาทําลายยาเสพติด ทั้งด้านตรวจรับด้านขนย้าย ด้านรักษาความปลอดภัยและทําลาย และด้านประชาสัมพันธ์ โดยวันนี้คณะทํางานฯ ด้านขนย้าย ได้ดําเนินการขนย้ายยาเสพติดของกลางจากกระทรวงสาธารณสุข ไปยัง บริษัท อัคคีปราการ จํากัด (มหาชน) นิคมอุตสาหกรรมบางปูจังหวัดสมุทรปราการ เพื่อเตรียมเผาทําลายในวันที่ 26 ธันวาคม 2566 ต่อไป
“การขนย้ายยาเสพติดในครั้งนี้ มีการรักษาความปลอดภัยอย่างเข้มงวดตลอดเส้นทางทั้งทางบกและทางอากาศ จากกระทรวงสาธารณสุขไปยังนิคมอุตสาหกรรม จังหวัดสมุทรปราการ ทําให้มั่นใจได้ว่าเส้นทางการขนยาเสพติดปลอดภัยแน่นอนเมื่อถึงนิคมอุตสาหกรรมบางปู จะส่งมอบให้แก่คณะทํางานฯ ด้านรักษาความปลอดภัยและทําลายยาเสพติด ดําเนินการเผาทําลายต่อไป โดยจะใช้ระบบเตาเผาอุณหภูมิสูง 1,200 องศาเซลเซียส ทําให้เกิดการสลายตัวของโมเลกุลกลายเป็นคาร์บอนในระยะเวลาอันรวดเร็ว และไม่ก่อให้เกิดมลพิษกับสิ่งแวดล้อม”นพ.ชลน่านกล่าว
สําหรับการเผาทําลายยาเสพติดของกลางครั้งที่ 57 มีน้ําหนักรวม 340 ตัน จาก 836,081 คดี โดยเป็นยาเสพติดที่เก็บรักษาไว้ที่สํานักงานคณะกรรมการอาหารและยา 290 ตัน กองบัญชาการตํารวจปราบปรามยาเสพติด (บช.ปส.) 30 ตันและ ที่สํานักงานคณะกรรมการป้องกันและปราบปรามยาเสพติด (ป.ป.ส.) 20 ตัน ในจํานวนนี้เป็น เมทแอมเฟตามีน (ยาบ้า)มากสุดกว่า 156,399 กิโลกรัม รองลงมา ได้แก่ เมทแอมเฟตามีน (ยาไอซ์) เฮโรอีน เอ็มดีเอ็มเอ โคคาอีน ไดเมทิลแอมเฟตามีน และยาเสพติดอื่น ๆ
**********************************************25 ธันวาคม 2566